ኢትዮጵያ በአህጉር አቀፍ የኃላፊነት ስፍራዎች
ኢትዮጵያ በአፍሪካ አህጉር በተለያዩ ዘርፎች ላይ በቀዳሚነት የምታደርገውን ተሳትፎ በሚመጥን መልኩ በአመራርነት ቦታዎች ላይ አለመወከሏ ይነገራል። በተለይ በአፍሪካ የስፖርት ማህበራት ውስጥ እንዳላት የመስራችነት ስፍራ በሥራ አስፈጻሚነት ቦታዎች የጎላ ድርሻ አለማግኘቷ ይገለፃል። ከቅርብ ጊዜ ወዲህ ግን ኢትዮጵያዊያን የስፖርት ባለሙያዎች በአህጉር አቀፎቹ ማህበራት ተሳትፎ መጀመራቸው እየታየ ይገኛል። ለምሳሌ የኢትዮጵያ አትሌቲክስ ፌዴሬሽን ፕሬዚዳንት ዋና ሱፐር ኢንቴንዳንት ደራርቱ ቱሉ ከወራት በፊት አዲስ አበባ ላይ በተካሄደው ምርጫ ሃገሪቷ በታወቀችበት የአትሌቲክስ ስፖርት በቀጠናው ያለውን ማህበር በምክትል ፕሬዚዳንትነት የመምራት ዕድሉ ገጥሟታል። ከምክትል ፕሬዚዳንትነቷ ባሻገር በአፍሪካ አትሌቲክስ ኮንፌዴሬሽን ማህበሩን በመወከል የቦርድ አባል ሆና ተመርጣለች። በሌሎች ፌዴሬሽኖችም በኩል በተመሳሳይ ኢትዮጵያዊያን በአመራርነት ስፍራዎች ላይ ያላቸው ተሳትፎ በመጠኑም ቢሆን ዕድገት እያሳየ ይገኛል። የአፍሪካ ዩኒቨርሲቲዎች ስፖርት ፌዴሬሽንም ባሳለፍነው ሳምንት ባካሄደው ጠቅላላ ጉባኤ፤ የሥራ አስፈጻሚ ኮሚቴ አባላቱን መርጧል። ከአራት ዓመታት በፊት አዲስ አበባ ላይ በተካሄደው ጠቅላላ ጉባኤ የተመረጡት ሥራ አስፈጻሚዎች የሥራ ዘመን በመጠናቀቁ አዲስ ምርጫ አከናውኗል። በዚህም መሰረት ኢትዮጵያዊ የሥራ አስፈጻሚ አባል ለመጀመሪያ ጊዜ ዐቃቤ ነዋይ በመሆን ተመርጠዋል። በኡጋንዳ ኢንቴቤ በተካሄደው በዚህ ጉባኤ ላይም የኢትዮጵያ ዩኒቨርሲቲዎች ስፖርት ማህበር ፕሬዚዳንትና በኮተቤ ሜትሮፖሊታን ዩኒቨርሲቲ መምህር የሆኑት አቶ አባይ በላይሁን ነበሩ በዕጩነት የቀረቡት። በማህበሩ ደንብ መሰረት ዕጩዎች ለሁለት ቦታዎች መወዳደር የሚችሉ በመሆኑ ኢትዮጵያዊው ዕጩ በተቀዳሚ ምክትል ፕሬዚዳንት እንዲሁም በዐቃቤ ነዋይነት ነበር የተወዳደሩት። በውድድሩ ወቅትም በተለይ የእንግሊዝኛ እና ፈረንሳይኛ ተናጋሪ ሃገራት የተሻለ ተጽእኖ ፈጣሪ መሆናቸውን ከግምት በማስገባት ኢትዮጵያዊው ተወካይ ትኩረታቸውን በዐቃቤ ነዋይነት ላይ ማድረጋቸውን ያስታውሳሉ። ከእርሳቸው ጋር ለቦታው በዕጩነት የቀረቡት ላለፉት አራት ዓመታት ያገለገሉት ሴራሊዮናዊ ኢብራሂም ባንጉራ ነበሩ። ፌዴሬሽኑ ካሉት 39 አባል ሃገራት ድምፅ ለመስጠት የተገኙት 22ቱ ብቻ ሲሆኑ፤ ኢትዮጵያ 18 ድምፅ በማግኘት በከፍተኛ ልዩነት የሥራ አስፈጻሚ ኮሚቴ አባል ለመሆን ችላለች። ከዚህ ቀደም በተለያዩ ኮሚቴዎች ውስጥ ኢትዮጵያዊያን ተሳታፊ ይሁኑ እንጂ የሥራ አስፈጻሚ ኮሚቴ አባል በመሆን ግን ይህ የመጀመሪያ ነው። በዐቃቤ ነዋይነት የተመረጡት አቶ አባይም ከዚህ ቀደም በሴቶችና አካል ጉዳተኞች ኮሚቴ ውስጥ ተሳታፊ ነበሩ። በሚቀጥሉት አራት ዓመታትም ከስፖርታዊ እንቅስቃሴዎች ባለፈ በትምህርታዊና ባህላዊ እንቅስቃሴዎች ላይም እንቅስቃሴ በማድረግ ላይ የሚያተኩር መሆኑን ጠቁመዋል። የትኛውም ነገር ላይ በአህጉርና ዓለም አቀፍ ሥራዎች ተሳትፎ ማድረግ ሀገርን ለማስተዋወቅ የሚረዳ መሆኑን አቶ አባይ ይገልጻሉ። ኢትዮጵያ በተለያዩ ዘርፎች በአፍሪካ ግምባር ቀደም እንደመሆኗ በአህጉር ደረጃ በሚገኙ የስፖርት ፌዴሬሽኖችና ማህበራት ያላትን ተሳትፎም ለማሳደግና ተመራጭ ለመሆን አቅምን መገንባት ተገቢ ነው። የበርካታ ሃገራትን ልምድ ለመመልከት የሚቻለውን ያህል፤ በኢትዮጵያ ያለው እንቅስቃሴ ምን ይመስላል የሚለውን ለማሳየት የሚረዳ መሆኑንም ዐቃቤ ነዋዩ ይጠቁማሉ። አያይዘውም እንደ ማህበር በቀጣይ የተማሪዎችን ተሳትፎ በማሳደግ ላይ አተኩሮ ለመሥራት ዕቅድ መያዙን አቶ አባይ ይገል ጻሉ። ተሳትፏቸውም ከስፖርታዊ እንቅ ስቃሴው ባሻገር በአመራርነት ቦታዎች ላይ ተሳትፏቸውን በመጨመር በየደረጃው ባሉ የስፖርት ማህበራት ውስጥ ተሳታፊ እንዲሆኑ ለማድረግ ይቻላል።ተማሪዎች ከወዲሁ ልምድ እንዲያካብቱም የሚመለከ ታቸው አካላት ሁሉ ከማህበሩ ጋር እንዲሰሩም ጥሪ አቅርበዋል። ያለፈው ዓመት የአፍሪካ ዩኒቨርሲቲዎች ውድድር በመቀሌ ዩኒቨርሲቲ መካሄዱ የሚታወስ ነው። በውድድሩ ከ18 ሃገራት የኢትዮጵያን ተቋማት ጨምሮ 68 (58ቱ ከሌሎች ሃገራት የተወጣጡ) ዩኒቨርሲቲዎች ተማሪዎቻቸውን አሳትፈዋል። ኢትዮጵያ በማህበሯ በኩል የምታደርገው እንቅስቃሴ ከሌሎች ሃገራት ሲነጻጸር የተሻለ እንደሆነም ለመመልከት ይቻላል።አዲስ ዘመን መጋቢት 23/2011በብርሃን ፈይሳ